**ΟΧΙ ΛΑΤΟΜΕΙΟ ΣΤΟ ΠΕΝΤΕΛΙΚΟ ΠΡΟΣΤΑΣΙΑ ΤΗΣ ΖΩΗΣ ΚΑΙ ΤΟΥ ΠΕΡΙΒΑΛΛΟΝΤΟΣ**

Καταγγέλουμε στους Πεντελιώτες την προσπάθεια επαναλειτουργίας του λατομείου στη θέση «Βαθειά Χούνη», στη βόρεια πλευρά του Πεντελικού. Ανεξάρτητα από τα διοικητικά όρια των Δήμων της περιοχής η προστασία του φυσικού περιβάλλοντος από την καταστροφική επιχειρηματική δραστηριότητα αφορά όλο το λαό.

Η έγκριση γεωλογικής έρευνας για την ύπαρξη μαρμάρου από το Υπουργείο Περιβάλλοντος και Ενέργειας έγινε για να προχωρήσει η επένδυση με “fast track” διαδικασίες και χωρίς έλεγχο. Σηματοδοτεί ένα νέο γύρο εκμετάλλευσης του φυσικού και ορυκτού πλούτου. Η λειτουργία ενός λατομείου αδρανών υλικών (άμμος,χαλίκι κλπ) ή και μαρμάρου στη συγκεκριμένη περιοχή θα οδηγήσει σε περαιτέρω υποβάθμιση του τοπικού οικοσυστήματος.

Θα έχει εκτός των άλλων ως συνέπεια την επιβάρυνση του οδικού δικτύου της Πεντέλης ό,τι αυτό συνεπάγεται για την οδική ασφάλεια. Πρόκειται για επένδυση που σχεδιάζεται εντός της Ζώνης Προστασίας του Πεντελικού Όρους και σε εκτάσεις που έχουν κηρυχθεί αναδασωτέες. Απαιτούμε το δάσος να παραμείνει δάσος ! Ειδικά όσον αφορά την περιοχή μας παίρνουμε υπόψη την «τραυματισμένη» βιοποικιλότητα του Πεντελικού με τα 1.100 και πλέον είδη φυτών (πχ Silene pentelica και Centaurea attica pentelica που φύονται μόνο στην Πεντέλη), την ορνιθοπανίδα, τα αμφίβια και την άγρια ζωή. Λατομεία, νόμιμες και παράνομες εξορύξεις, χωματερές, μπαζώματα και πυρκαγιές έχουν αφήσει το αποτύπωμα τους στο βουνό.

Δεν ξεχνάμε τα επενδυτικά σχέδια για εργοστάσιο καύσης βιομάζας στο λατομείο Μαλτέζου, για φαραωνικό φωτοβολταϊκό πάρκο και για αιολικό πάρκο στην Πεντέλη. Η «αόρατη κλωστή» που συνδέει αυτούς τους σχεδιασμούς με τις πρόσφατες εξελίξεις δεν είναι άλλη από την επιδίωξη του επιχειρηματικού κέρδους. Οι πρόσφατες αρνητικές αλλαγές στην περιβαλλοντική νομοθεσία, τα πράσινα “New Deals” και η ανάγκη επένδυσης κεφαλαίων που λιμνάζουν ανοίγει την όρεξη επιχειρηματιών και στη λατομική δραστηριότητα. Όσο όμως η εξορυκτική δραστηριότητα γίνεται με σκοπό το κέρδος θα οδηγούμαστε στην καταλήστευση του πλούτου της περιοχής, την υποβάθμιση του περιβάλλοντος, την συρρίκνωση των δικαιωμάτων των εργαζομένων, τα εργατικά ατυχήματα που πολλές φορές είναι θανατηφόρα. Φτάνει!

Αποδεικνύεται περίτρανα ότι οι επισκέψεις Χατζηδάκη με τοπικούς παράγοντες στην Πεντέλη μόνο τυχαίες δεν ήταν, όπως είχαμε προειδοποιήσει. Έχουν σοβαρή ευθύνη όσες πολιτικές δυνάμεις από τη μια στηρίζουν την κυβέρνηση και το μονόδρομο του καπιταλισμού ενώ από την άλλη βγαίνουν στα κεραμίδια όταν έρχονται στην επιφάνεια οι συνέπειες αυτών των επιλογών. Καλούμε τους εργαζόμενους μαζί με το μεγάλο ΟΧΙ στις σχεδιαζόμενες επενδύσεις να πούμε ΝΑΙ στην εναλλακτική πρόταση του Κ.Κ.Ε. Η αξιοποίηση των μαρμαροφόρων κοιτασμάτων της Πεντέλης σε όφελος του λαού μπορεί να γίνει μόνο στα πλαίσια ενός κοινωνικοποιημένου τομέα εξόρυξης και με επιστημονικό κεντρικό σχεδιασμό.

Σε αυτά τα πλαίσια θα αξιολογείται ολοκληρωμένα η χωροθέτηση κάθε λατομείου, εξασφαλίζοντας ελαχιστοποίηση των επιπτώσεων, το τί, που και πότε θα εξορυκτεί, θα κατανέμεται το εργατικό και επιστημονικό δυναμικό, θα εξασφαλίζεται η ισόρροπη ανάπτυξη και των άλλων κλάδων της οικονομίας.

Ταυτόχρονα θα λαμβάνονται συνδυασμένα μέτρα υγιεινής και ασφάλειας των εργαζομένων και προστασίας του περιβάλλοντος. Καλούμε το λαό της περιοχής σε συμπόρευση για να διεκδικήσουμε και να επιβάλλουμε: - Να αποσυρθεί η άδεια γεωλογικής έρευνας στη θέση «Βαθειά Χούνη» - Καμία νέα άδεια ή επέκταση αδειών λατομείων στους επιχειρηματικούς ομίλους - Aπαγόρευση λειτουργίας λατομείων σε προστατευόμενες και αναδασωτέες περιοχές - Εκπόνηση Σχεδίου Αποκατάστασης Λατομικής Δραστηριότητας για τα ανενεργά λατομεία με επιχωματώσεις, αναδασώσεις και όλες τις κατάλληλες επιστημονικές μεθόδους - Διεκδίκηση άμεσων αντιπλημμυρικών έργων για προστασία από τα φαινόμενα που δημιουργεί η λατομική δραστηριότητα με χρηματοδότηση από τις ιδιοκτήτριες εταιρείες και το κράτος - Oλοκληρωμένο σχέδιο αποκατάστασης και προστασίας του βουνού και του δασικού οικοσυστήματος, ιδιαίτερα της νότιας πλευράς του

ΚΑΜΙΑ ΕΠΙΧΕΙΡΗΜΑΤΙΚΗ ΔΡΑΣΤΗΡΙΟΤΗΤΑ ΣΤΟ ΠΕΝΤΕΛΙΚΟ

ΤΑ ΒΟΥΝΑ ΚΑΙ ΤΑ ΔΑΣΗ ΕΙΝΑΙ ΛΑΪΚΗ ΠΕΡΙΟΥΣΙΑ